Document ID: 32002R1835

Uredba Komisije (ES) št. 1835/2002
z dne 15. oktobra 2002
o spremembi Uredbe (ES) št. 1901/2000 o določitvi nekaterih določb za izvajanje Uredbe Sveta (EGS) št. 3330/91 o statističnih podatkih v zvezi z blagovno menjavo med državami članicami
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 3330/91 z dne 7. novembra 1991 o statističnih podatkih v zvezi z blagovno menjavo med državami članicami [1], kakor je bila nazadnje spremenjena z Uredbo Evropskega Parlamenta in Sveta (ES) št. 1624/2000 [2], in zlasti člena 30 Uredbe,
ob upoštevanju naslednjega:
(1) Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter o skupni carinski tarifi [3], kakor je bila nazadnje spremenjena z Uredbo Komisije (ES) št. 969/2002 [4], dovoljuje državam članicam uporabo podštevilk, ki ustrezajo nacionalnim zahtevam, če teh zahtev ni mogoče izpolnjevati na ravni Skupnosti.
(2) Uredba Komisije (ES) št. 1901/2000 [5], kakor je bila spremenjena z Uredbo (ES) št. 2150/2001 [6], dovoljuje državam članicam, ki to želijo, zbiranje podrobnejših informacij od teh, ki se dobijo z uporabo kombinirane nomenklature, pod pogojem, da oseba, ki je obvezana dati te informacije, lahko izbira, da jih posreduje bodisi v skladu s kombinirano nomenklaturo bodisi v skladu z dodatnimi podrazdelitvami.
(3) V nekaterih državah članicah je zbiranje podrobnejših informacij od teh, ki se dobijo z uporabo kombinirane nomenklature, morebiti obvezno, da na ta način pridobijo celovitejše statistične informacije o sektorjih nacionalnega interesa.
(4) Namen uvedbe takšne stopnje fleksibilnosti je zadovoljiti določene nacionalne zahteve, ne da bi se to sistematično odražalo na ravni kombinirane nomenklature. V splošnem bo tovrsten ukrep omogočil zmanjšanje obremenitve subjektov v Skupnosti, s tem ko obveznost zagotavljanja statističnih informacij ostaja omejena na nacionalno raven in subjektom v drugih državah članicah te obveznosti ni treba izpolnjevati.
(5) Pomembno je, da lahko države članice odločajo o tem, ali želijo izvajati tovrstno zbiranje podatkov, in da lahko po potrebi določijo ustrezne izvedbene določbe.
(6) Uredbo (ES) št. 1901/2000 je zato treba spremeniti.
(7) Ukrepi, predvideni s to Uredbo, so v skladu z mnenjem Odbora za statistiko blagovne menjave med državami članicami -
SPREJELA NASLEDNJO UREDBO:
Člen 1
Prvi odstavek člena 47 Uredbe (ES) št. 1901/2000 se nadomesti z naslednjim:
"Države članice, ki želijo imeti podrobnejše podatke od teh, ki jih dobijo z uporabo člena 21 temeljne uredbe, lahko z odstopanjem od navedenega člena organizirajo zbiranje teh podatkov."
Člen 2
Ta uredba začne veljati tretji dan po objavi v Uradnem listu Evropskih skupnosti.
Uporablja se od 1. januarja 2003.
Ta uredba je v celoti zavezujoča in se neposredno uporablja v vseh državah članicah.
V Bruslju, 15. oktobra 2002

Labels: 3
19